Fort Beaufort, Somerset-Oos amptelik herdoopDrie dorpe in die Oos-Kaap se name het amptelik verander. Fort Beaufort se naam is verander na KwaMaqoma terwyl Somerset-Oos voortaan KwaNojoli sal heet. Brooks Nek se naam is na Ben Mbizweni verander. Die nuwe name van die dorpe is in die Staatskoerant gepubliseer. Verskeie Oos-Kaapse dorpe se name is in die afgelope twee jaar verander. Port Elizabeth het na Gqeberha verander, Cradock na Nxuba en Uitenhage na Kariega. Die departement van sport, kuns en kultuur het in November gesê die name van baie dorpe en stede in die land weerspieël steeds die tale en kulturele erfenis van beide die koloniale en apartheidsadministrasies en dat dit die mandaat van die Suid-Afrikaanse Geografiese Naamraad (SAGNC) is om die transformasie van Suid-Afrika se naamlandskap te lei. Die SAGNC het destyds gesê altesaam 122 geografiese name is in die afgelope drie jaar regoor die land gestandaardiseer. “Ons moet ons kinders en ons kleinkinders ŉ nalatenskap bied met name wat verband hou met ŉ demokratiese Suid-Afrika en haar vredeliewende mense,” het Palesa Kadi, voorsitter van die SAGNC, gesê. Nathi Mthethwa, voormalige minister van sport, kuns en kultuur, het verlede jaar vir ŉ herrie gesorg toe hy gesê het die naam van die Afrikaanse Taalmonument moet verander. Dit blyk egter dat die versoek ŉ stille dood gesterf het en dat die naam behoue bly. Mthethwa is tydens pres. Cyril Ramaphosa se onlangse kabinetskommeling deur Zizi Kodwa vervang.